b'\n_START_ARTICLE_\nNichiren Daishonin\n_START_PARAGRAPH_\nNichiren Daishonin (16. februar 1222 \xe2\x80\x93 13. oktober 1282) var en japansk munk. Grundl\xc3\xa6gger af Nichiren Daishonins Buddhisme, hvor recitationen af mantraet Nam-myoho-renge-kyo mod mandalaen Gohonzon er den centrale praktisering. If\xc3\xb8lge Nichiren Daishonin vil denne praktisering fremkalde den praktiserendes iboende buddhatilstand. Der findes i dag adskillige Nichiren skoler, hvoraf Soka Gakkai International er den st\xc3\xb8rste med 12 mio. praktiserende i 190 lande.\n_START_SECTION_\nNichiren Daishonins barndom\n_START_PARAGRAPH_\nNichiren Daishonin blev f\xc3\xb8dt den 16. februar 1222 i en fiskerfamilie i landsbyen Kominato i Awa, Japan (som i dag er Chiba-pr\xc3\xa6fekturet). Som elleve \xc3\xa5rig kom han i l\xc3\xa6re som munk i Seicho-ji (Seicho-templet) n\xc3\xa6r bjerget Kiyosumi ved Awa. Den gang var der ingen skoler, og templerne fungerede som uddannelsescentre. Som barn navngav hans for\xc3\xa6ldre ham Zennichimaro (Str\xc3\xa5lende Sol). I begyndelsen var Seicho-ji tilknyttet Tendai Skolen som videregav Lotus Sutraens h\xc3\xb8jeste l\xc3\xa6re. Senere blev den p\xc3\xa5virket af f\xc3\xb8rst Shingon Skolen (Sande Ord) med dens mystiske ritualer og senere Rene Land Skolen som videregav troen p\xc3\xa5 Amida Buddha. Under Zennichimaros studier p\xc3\xa5 Seicho-ji herskede der derfor megen forvirring indenfor buddhismen, om hvilke l\xc3\xa6rer der var sande og korrekte i forhold til tiden og folks kapacitet.\n_START_SECTION_\nOm at blive den viseste mand i Japan\n_START_PARAGRAPH_\nSamtidig med at Zennichimaro forstod mere og mere gennem studierne, fik han en tilsvarende mistillid til de buddhistiske l\xc3\xa6rer og deres indflydelse p\xc3\xa5 datidens samfund. Hvordan kunne det v\xc3\xa6re, at Buddhaens doktriner havde givet anledning til s\xc3\xa5 mange forskellige skoler med modsigende l\xc3\xa6res\xc3\xa6tninger. Og hvordan kunne det v\xc3\xa6re, at Japan til trods for buddhistiske b\xc3\xb8nner for fred, havde v\xc3\xa6ret udsat for konflikter og borgerkrig? Da ingen af Seicho-ji\xe2\x80\x99s pr\xc3\xa6ster var i stand til at besvare sp\xc3\xb8rgsm\xc3\xa5lene, bad Zennichimaro til statuen af Bodhisattva Kokuzo om at sk\xc3\xa6nke ham visdommen til at blive den viseste mand i Japan. I \xc3\xa5r 1277 skrev Nichiren Daishonin i et brev til en tilh\xc3\xa6nger: \xe2\x80\x9dSiden min barndom har jeg, Nichiren, aldrig bedt for verdslige ting, men entydigt s\xc3\xb8gt at blive en buddha.\xe2\x80\x9d (Writings of Nichiren Daishonin 1, s. 839). I et senere skrift noterede han: \xe2\x80\x9dSiden min barndom har jeg studeret buddhismen med en eneste tanke. Et menneskets liv er ynkeligt flydende. En mand inhalerer sit sidste \xc3\xa5ndedrag uden h\xc3\xa5b om det n\xc3\xa6ste. Selv ikke dug b\xc3\xa5ret af vinden er tilstr\xc3\xa6kkeligt til at beskrive denne flygtighed. Ingen, selv ikke vise eller t\xc3\xa5ber, unge eller gamle, kan undslippe d\xc3\xb8den. Mit inderste \xc3\xb8nske har derfor v\xc3\xa6ret at finde l\xc3\xb8sning p\xc3\xa5 dette evige mysterium. Alt andet har v\xc3\xa6ret underordnet.\xe2\x80\x9d (Gosho Zenshu s. 1404).\n_START_SECTION_\nStudie\xc3\xa5r\n_START_PARAGRAPH_\nI s\xc3\xb8gen efter sandheden f\xc3\xb8lte Zennichimaro et behov for at mestre alle de vigtigste buddhistiske tekster og deres kommentarer. Han studerede grundigt l\xc3\xa6rerne fra de otte skoler og dem fra den senere Zen og Jodo Skole. Den 8. oktober 1237 blev han som seksten\xc3\xa5rig pr\xc3\xa6steviet af Seicho-ji\xc2\xb4s chefpr\xc3\xa6st Dozen-bo. Som pr\xc3\xa6st fik han det religi\xc3\xb8se navn Zesho-bo Rencho. Rencho blev p\xc3\xa5 Seicho-ji et stykke tid, men rejste formentlig til Kamakura i for\xc3\xa5ret 1239 for yderligere at fordybe sine studier. Han var da sytten \xc3\xa5r. Kamakura var centret for shogunatet, Japans milit\xc3\xa6re regering, mens kejserregeringen og hovedparten af landets kulturelle aktiviteter forblev i den gamle hovedstad Kyoto. Rencho studerede i Kamakuras templer i 3 \xc3\xa5r, men trods sin indsats fandt han ikke de svar, han s\xc3\xb8gte. Skuffet vendte han kort tilbage til Seicho-ji i for\xc3\xa5ret 1242, f\xc3\xb8r han gennemf\xc3\xb8rte sin anden studierejse til Nara og Kyoto. Templerne i Nara og klostrene ved Hiei og Koya bjerget n\xc3\xa6r Kyoto fungerede som datidens japanske universiteter. Her drog pr\xc3\xa6ster til for at h\xc3\xb8re ber\xc3\xb8mte pr\xc3\xa6sters forel\xc3\xa6sninger eller for at forst\xc3\xa5 l\xc3\xa6res\xc3\xa6tningerne fra andre buddhistiske skoler end deres egen. Rencho brugte tolv \xc3\xa5r i Nara og Kyotos templer. I den periode l\xc3\xa6ste han alle de vigtige tekster i buddhismen, som han fik adgang til. I \xe2\x80\x99Brev til br\xc3\xb8drene\xe2\x80\x99, skrevet p\xc3\xa5 Minobu bjerget den 16. april 1275, forklarede Nichiren Daishonin: \xe2\x80\x9dVia adgang til Lotus Sutraens opbevaringssted og unders\xc3\xb8gelse af den komplette samling opdagede jeg, at der findes to versioner af sutraerne. Afhandlingerne blev bragt til Kina i perioden mellem Yung-p\xc2\xb4ing (senere Han \xc3\xa6raen) og slutningen af T\xc2\xb4ang dynastiet. Der er 5.048 bind af den \xc3\xa6ldre overs\xc3\xa6ttelse og 7.399 bind af den nyere overs\xc3\xa6ttelse. Hver sutra p\xc3\xa5st\xc3\xa5r i kraft af sit indhold, at den er h\xc3\xb8jest af alle l\xc3\xa6rer. Imidlertid viser sammenligninger, at Lotus Sutraen er lige s\xc3\xa5 overlegen i forhold til de andre sutraer, som himlen er til jorden. Den rejser sig over dem, som en sky over jorden. Hvis andre sutraer skulle sammenlignes med stjerner, er Lotus Sutraen m\xc3\xa5nen. Hvis de er fakler, stjerner eller m\xc3\xa5nen, er Lotus Sutraen bl\xc3\xa6ndende som solen.\xe2\x80\x9d (Writings of Nichiren Daishonin 1, s. 493). Efter fjorten \xc3\xa5rs studie blev han endelig overbevist om, at Shakyamunis dybeste l\xc3\xa6re ikke kunne findes andre steder end i Lotus Sutraen. Han forstod, at han, Rencho, var blevet f\xc3\xb8dt ind i denne verden for at \xc3\xa5benbare den l\xc3\xa6re, som forudsagt i Lotus Sutraen kunne lede alle mennesker til oplysning i Lovens sidste periode.\n_START_SECTION_\nBekendtg\xc3\xb8relse af Nam-myoho-renge-kyo\n_START_PARAGRAPH_\nDa Rencho kom tilbage efter sin flere \xc3\xa5r lange studietid, var pr\xc3\xa6sterne i Seicho-ji ivrige efter at l\xc3\xa6re fra ham. Hans gamle mester, Dozen-bo, var stolt af den unge mand, som havde arbejdet med s\xc3\xa5 st\xc3\xa6rk en beslutning og f\xc3\xb8rt sine studier videre, end han selv nogensinde havde kunnet. For at fejre hans tilbagekomst og for at unders\xc3\xb8ge dybden af hans viden, organiserede pr\xc3\xa6sterne en sammenkomst, hvor Rencho skulle pr\xc3\xa6dike. Derefter inviterede de religi\xc3\xb8se ledere fra det omkringliggende omr\xc3\xa5de. Tidligt om morgenen den 28. april 1253 chantede han for f\xc3\xb8rste gang Nam-myoho-renge-kyo. Hermed gav han fremtidens generationer n\xc3\xb8glen til at \xc3\xa5bne for oplysningen i deres hjerters skjulte skatkammer. Senere p\xc3\xa5 dagen samlede en st\xc3\xb8rre skare tilh\xc3\xb8rere sig beh\xc3\xb8rigt p\xc3\xa5 det aftalte sted og tidspunkt p\xc3\xa5 g\xc3\xa5rdspladsen foran Jibutsu-do, m\xc3\xb8desalen i Seicho-ji. Ved middagstid kom Rencho og chantede Nam-myoho-renge-kyo tre gange. Han erkl\xc3\xa6rede den for den eneste l\xc3\xa6re, som kunne g\xc3\xb8re alle mennesker i Lovens sidste periode i stand til at opn\xc3\xa5 absolut oplysning i dette liv. Hans tilh\xc3\xb8rere blev fuldst\xc3\xa6ndig overrumplet \xe2\x80\x93 der var ingen, som nogensinde havde h\xc3\xb8rt dette f\xc3\xb8r. Rencho fortsatte med at oplyse om sit nye navn, Nichiren (Sol Lotus), og han argumenterede derefter imod tidens fire mest indflydelsesrige buddhistiske skoler. Nembutsu l\xc3\xa6ren, sagde han, ledte mennesker til uoph\xc3\xb8rligt helvede frem for et paradis efter d\xc3\xb8den. Zen, der kategorisk tilbageviste alle sutraerne og blev praktiseret af samuraierne ved shogunatet i Kamakura, sagde han var \xe2\x80\x99Dj\xc3\xa6velens l\xc3\xa6re.\xe2\x80\x99 Han anklagede den esoteriske Shingon for \xc3\xa5rsagen til \xe2\x80\x99nationens ruin,\xe2\x80\x99 og han kaldte Ritsu skolen \xe2\x80\x99forr\xc3\xa6derisk\xe2\x80\x99 og beskrev dens fejl. Baseret p\xc3\xa5 Shakyamunis Agama l\xc3\xa6re p\xc3\xa5stod Ritsu, at en person, som s\xc3\xb8ger efter oplysning, skulle overholde mange forskrifter og komplicerede regler for opf\xc3\xb8rsel. Ved at komme med disse fire tilbagevisninger, de s\xc3\xa5kaldte \xe2\x80\x99fire udsagn,\xe2\x80\x99 slog Nichiren Daishonin effektivt fast, at ingen af de eksisterende buddhistiske skoler havde kraften til at redde menneskeheden, og at hengivelse til deres l\xc3\xa6rer faktisk skabte lidelser for individ og samfund. Selv om nogle f\xc3\xa5 af hans tilh\xc3\xb8rere blev r\xc3\xb8rt af Nichiren Daishonins tale, var der ingen, som forstod den. Den 28. april 1253 \xc3\xa5bnede Nichiren Daishonin op for menneskers lykke til evig tid. Han var parat til konfrontation med manglende forst\xc3\xa5else, og han var indstillet p\xc3\xa5 at blive forfulgt. Begge ting begyndte samme dag. Den sande humanisme er et andet udtryk for kamp mod den ondskab, som undertrykker og giver almindelig mennesker lidelse. I Gosho (\xe2\x80\x9d\xc3\xa6rv\xc3\xa6rdige skrifter\xe2\x80\x9d) skriver Nichiren Daishonin om sine tanker og overvejelser f\xc3\xb8r bekendtg\xc3\xb8relsen af Nam-myoho-renge-kyo: \xe2\x80\x9dForskellige sutraer siger, at den, som udbreder Lotus Sutraen, vil m\xc3\xb8de megen modstand for\xc3\xa5rsaget af de onde kr\xc3\xa6fter blandt almindelige mennesker, herskeren, ikke-buddhister eller Hinayana buddhismens tilh\xc3\xa6ngere.\xe2\x80\x9d(Writings of Nichiren Daishonin 1, s. 239). Men hvis han ikke videregav sin l\xc3\xa6re, ville han v\xc3\xa6re en egoist, der ikke gav folk chancen for at blive buddha. Han valgte den vej, hvor man spreder l\xc3\xa6ren om Den mystiske lov, trods de mange problemer, der ville opst\xc3\xa5. For ikke at komme til at opgive sin beslutning, aflagde han ed p\xc3\xa5 at frelse alle mennesker i Lovens sidste periode. Han var overbevist om, at det at bekendtg\xc3\xb8re Nam-myoho-renge-kyo i sig selv er buddhatilstand, og han var parat til at m\xc3\xb8de alle forhindringer fremover._NEWLINE_Iblandt de lyttende var en tjener af Tojo Kagenobu, regionens ordensh\xc3\xa5ndh\xc3\xa6ver, som var br\xc3\xa6ndende tilh\xc3\xa6nger af Rene Land Skolen (Nembutsu). Da manden rapporterede om Nichiren Daishonins forudsigelse om uoph\xc3\xb8rligt helvede for dem, som praktiserede Nembutsu l\xc3\xa6rerne, udstedte Tojo p\xc3\xa5 stedet en arrestordre mod den unge arrogante pr\xc3\xa6st. Hans m\xc3\xa6nd forlangte at Dozen-bo skulle udlevere ham, men Dozen-bo sendte i stedet en advarsel til Nichiren Daishonin om umiddelbart at forlade templet. Fulgt af pr\xc3\xa6sterne, Joken-bo og Gijo-bo, flygtede Nichiren Daishonin ad en ukendt sti til et lille tempel, Shoren-bo, som gav ham husly for en tid. I sommeren 1253 rejste Nichiren Daishonin til Kamakura. Her slog han sig ned i en lille eneboerhytte ved Matsubagayatsu. Efter kun et par m\xc3\xa5neder, i november 1253, blev en omrejsende pr\xc3\xa6st Nichiren Daishonins f\xc3\xb8rste discipel. Han hed Joben, men tog ved konverteringen navn til Nissho. Senere var han den \xc3\xa6ldste af \xe2\x80\x9dde seks seniorpr\xc3\xa6ster.\xe2\x80\x9d Andre disciple sluttede sig til. Nogle udf\xc3\xb8rte i forvejen pr\xc3\xa6stegerningen. Blandt andet en tolv\xc3\xa5rig l\xc3\xa6rling, der senere blev kendt som Nichiro, endnu en af \xe2\x80\x9dde seks seniorpr\xc3\xa6ster.\xe2\x80\x9d Andre tilh\xc3\xb8rte samuraifamilier som Toki Goro Tanetsugu. Han blev senere l\xc3\xa6gpr\xc3\xa6st ved navn Toki Jonin. Blandt de f\xc3\xb8rste disciple var ogs\xc3\xa5 navne som Shijo Kingo, Kudo Yoshitaka og Ikegami Munenaka.\n_START_SECTION_\nRissho Ankoku Ron (Om at etablere den rette l\xc3\xa6re, der kan skabe fred i landet)\n_START_PARAGRAPH_\nI denne periode h\xc3\xa6rgede hungersn\xc3\xb8d og epidemier landet. If\xc3\xb8lge datidens dokumenter fulgte der fra 1257 til 1260 et ekstraordin\xc3\xa6rt stort antal naturkatastrofer som perler p\xc3\xa5 en snor. Efter det store Kamakura jordsk\xc3\xa6lv i maj 1257 rystedes regionen igen af et andet k\xc3\xa6mpe jordsk\xc3\xa6lv i august og igen i november. I august 1258 h\xc3\xa6rgede kraftige vinde Kamakura, og en storm ramte Kyoto som skadede h\xc3\xb8sten. I oktober 1258 dannede den voldsomme regn i Kamakura en flod, som dr\xc3\xa6bte mange mennesker og j\xc3\xa6vnede utallige boliger med jorden. I marts 1259 bekendtgjorde regeringen i overensstemmelse med skik og brug en ny \xc3\xa6ra for at overvinde katastroferne. Deres fors\xc3\xb8g bar ikke frugt, og i april 1260 bekendtgjorde regeringen atter en ny \xc3\xa6ra. Samme m\xc3\xa5ned h\xc3\xa6rgede en k\xc3\xa6mpe brand Kamakura efterfulgt af voldsomme vinde og flodb\xc3\xb8lger i juni. I 1258 tog Nichiren Daishonin til Jisso-ji. Det var et tempel i Iwamoto, som havde et bibliotek med alle Shakyamunis sutraer. Her m\xc3\xb8dte han den tolv\xc3\xa5rige l\xc3\xa6rling, Hoki-bo, som hjalp ham og senere udtrykte \xc3\xb8nske om at blive hans discipel. Som Nikko Shonin blev han senere Nichiren Daishonins umiddelbare efterf\xc3\xb8lger. Daishonin unders\xc3\xb8gte alle sutraerne i Jisso-ji\xc2\xb4s bibliotek for at finde den grundl\xc3\xa6ggende \xc3\xa5rsag til de mange katastrofer set fra en buddhistisk vinkel. Han s\xc3\xb8gte dermed ogs\xc3\xa5 midlet til at afhj\xc3\xa6lpe de menneskelige lidelser i forbindelse med katastroferne. Han fandt frem til, at nationens ulykker udsprang af tilsides\xc3\xa6ttelse og bagtalelse af Lotus Sutraen. Det tredje kapitel i Lotus Sutraen, \xe2\x80\x99Sammenligning og lignelse\xe2\x80\x99, talte om vigtigheden af \xe2\x80\x9dikke at acceptere en eneste s\xc3\xa6tning fra de andre sutraer\xe2\x80\x9d. Her og andre steder g\xc3\xb8r Shakyamuni det klart, at hans grundl\xc3\xa6ggende l\xc3\xa6re kun kan findes i Lotus Sutraen. Alle datidens buddhistiske skoler i Japan var med undtagelse af Tendai Skolen i denne periode grundlagt p\xc3\xa5 Shakyamunis ukomplette l\xc3\xa6rer fra f\xc3\xb8r Lotus Sutraen. Selv Tendai Skolen, som f\xc3\xb8rst var funderet p\xc3\xa5 Lotus Sutraen, blev p\xc3\xa5virket af Shingon og Rene Land Skolens l\xc3\xa6re. Nichiren Daishonin formulerede sin konklusion i afhandlingen \xe2\x80\x99Rissho Ankoku Ron\xe2\x80\x99 (Om at etablere den rette l\xc3\xa6re, der kan skabe fred i landet). Den 16. juli 1260 fremsendte han afhandlingen til Hojo Tokiyori, den aftr\xc3\xa5dte regent, men stadig Japans politisk mest indflydelsesrige person. \xe2\x80\x99Rissho Ankoku Ron\xe2\x80\x99 kendes som Nichiren Daishonins f\xc3\xb8rste protestskrivelse mod regeringen og begynder med f\xc3\xb8lgende beskrivelse af tidens katastrofer: \xe2\x80\x9cEngang sagde en rejsende bedr\xc3\xb8vet disse ord til sin v\xc3\xa6rt: I de sidste \xc3\xa5r har us\xc3\xa6dvanlige forstyrrelser p\xc3\xa5 himlen, m\xc3\xa6rkelige h\xc3\xa6ndelser p\xc3\xa5 jorden, hungersn\xc3\xb8d og epidemi angrebet enhver afkrog af riget og spredt sig i hele landet. Okser og heste ligger d\xc3\xb8de p\xc3\xa5 vejene, og store m\xc3\xa6ngder pestramte menneskers skeletter ligger langs hovedvejene. Over halvdelen af befolkningen er allerede ramt af d\xc3\xb8den, og der findes n\xc3\xa6ppe \xc3\xa9n person, som ikke s\xc3\xb8rger.\xe2\x80\x9d (Nichiren Daishonin, Udvalge breve og afhandlinger, s. 6)._NEWLINE_Nichiren Daishonin klarlagde sin overbevisning om den grundl\xc3\xa6ggende \xc3\xa5rsag til katastroferne. Den l\xc3\xa5 i det faktum, at alle \xe2\x80\x9dfra herskeren til den mest ydmyge\xe2\x80\x9d var imod eller ligeglade med Lotus Sutraens l\xc3\xa6re. Det vil sige manglende respekt for hvert enkelt menneskes liv. Nichiren kritiserede is\xc3\xa6r Honen, som var grundl\xc3\xa6gger af Rene Land Skolen, der var en forgrening af den i Japan meget popul\xc3\xa6re Amida Buddhisme. Ved pr\xc3\xa6cist at citere Stor Samling Sutraen og Medicinmester Sutraens uddybelse af de tre ulykker og syv katastrofer forudsagde Nichiren Daishonin borgerkrig og invasion fra en fremmed magt, som de eneste ulykker, der ikke endnu var indtruffet. De ville helt sikkert opst\xc3\xa5, hvis landet ikke \xc3\xa6ndrede sin afvisning af den fuldkomne l\xc3\xa6re: Nam-myoho-renge-kyo. Nichiren Daishonin vidste alt for godt, at det ville udl\xc3\xb8se voldsomme forf\xc3\xb8lgelser, hvis han sendte \xe2\x80\x99Rissho Ankoku Ron\xe2\x80\x99 til Hojo Tokiyori. Han gjorde det alligevel ud fra en dyb medf\xc3\xb8lelse med menneskeheden, hvor han ans\xc3\xa5 andres lidelser som sine egne. I dyb overensstemmelse med dette gik de troende fra Rene Land Skolen i aktion mod Nichiren Daishonin og hans disciple.\n_START_SECTION_\nMatsubagayatsu forf\xc3\xb8lgelsen og Izu eksilet\n_START_PARAGRAPH_\nI l\xc3\xb8bet af natten den 27. august 1260 angreb flere hundrede Rene Land tilh\xc3\xa6ngere Nichiren Daishonins tilh\xc3\xb8rssted ved Matsubagayatsu for at myrde ham. Aktionen var ansporet af Hojo Shigetoki, der var far til den siddende regent Hojo Nagatoki, som selv var tilh\xc3\xa6nger af Rene Land Skolen. Shigetoki blev st\xc3\xb8ttet af adskillelige pr\xc3\xa6ster fra Rene Land Skolen. Heldigvis lykkedes det Nichiren Daishonin at flygte og s\xc3\xb8ge ly i huset hos hans discipel, Toki Jonin. P\xc3\xa5 grund af det kraftigt stigende antal Nichiren tilh\xc3\xa6ngere, bagtalte Rene Land Skolens pr\xc3\xa6ster ham overfor myndighederne og kr\xc3\xa6vede en reaktion. Denne gang blev de begunstiget af regenten selv. Hojo Nakatoki st\xc3\xb8ttede op om deres beskyldninger. Den 12. maj 1261 forviste regeringen uden retssag Nichiren Daishonin til eksil i Ito, som var en af Rene Land Skolens h\xc3\xb8jborge p\xc3\xa5 Izu halv\xc3\xb8en. Ved ankomsten efterlod hans vogtere ham p\xc3\xa5 stranden uden ejendele eller mad. Til trods for beboernes generelle fjendtlighed over for de eksild\xc3\xb8mte, blev Nichiren Daishonin hjulpet af fiskeren Funamaori Yasuburo og hans kone, som gav ham mad og husly. De blev begge senere hans disciple. Dette viser den st\xc3\xa6rke forbindelse, som Nichiren Daishonin havde til almindelige mennesker \xe2\x80\x93 en forbindelse, som tog til med tiden. Kort tid efter h\xc3\xb8rte han om den lokale lensherres sygdom. Nichiren Daishonin chantede med succes for hans helbred. Lensherren blev helbredt, og blev ogs\xc3\xa5 hans discipel. I februar 1263 blev Daishonin l\xc3\xb8sladt efter knap to \xc3\xa5r p\xc3\xa5 Izu. Som han forklarede i \xe2\x80\x99Om de forf\xc3\xb8lgelser vismanden bliver udsat for\xe2\x80\x99: \xe2\x80\x9dDen nu afd\xc3\xb8de l\xc3\xa6gpr\xc3\xa6st fra Saimyo-ji (Hojo-Tokiyori 1227-1263), og chefpr\xc3\xa6sten (Hojo Tokimune 1251-1284) accepterede min tilbagekomst, da de forstod, at jeg var uskyldig i anklagerne mod mig.\xe2\x80\x9d (Writings of Nichiren Daishonin 1, s. 997). Det kan ogs\xc3\xa5 v\xc3\xa6re, at Hojo Tokiyori forstod Nichiren Daishonins sande intention efter selv i juli 1260 at have l\xc3\xa6st \xe2\x80\x99Rissho Ankoku Ron\xe2\x80\x99, og dermed ogs\xc3\xa5 havde et \xc3\xb8nske om at beskytte det japanske folk mod flere katastrofer. Efter frigivelsen rejste Daishonin tilbage til Kamakura.\n_START_SECTION_\nKomatsubara forf\xc3\xb8lgelsen\n_START_PARAGRAPH_\nDa han fik besked om sin mors alvorlige sygdom, besluttede Nichiren Daishonin sig for i efter\xc3\xa5ret 1264 for f\xc3\xb8rste gang i ti \xc3\xa5r at bes\xc3\xb8ge Awa. Hans far var d\xc3\xb8d i 1258. Fuld af gl\xc3\xa6de over Daishonins bes\xc3\xb8g efter lang tids frav\xc3\xa6r inviterede hans discipel Kudo Yoshitaka ham til sit hus ved Amatsu. P\xc3\xa5 sin rejse til Yoshitaka den 11. november 1264, l\xc3\xa5 hans gamle fjende og ordensh\xc3\xa5ndh\xc3\xa6ver i omr\xc3\xa5det, Tojo Kagenobu, p\xc3\xa5 lur. Daishonin og hans disciple blev overfaldet ved Komatsubara. Yoshitaka h\xc3\xb8rte om angrebet, og han hastede til stedet med en h\xc3\xa5ndfuld tilh\xc3\xa6ngere for at beskytte sin mester. Deres kraftige undertal resulterede i Yoshitakas og tilh\xc3\xa6ngeren Kyonin-bos d\xc3\xb8d. Nichiren Daishonin blev skadet i panden af et sv\xc3\xa6rdhug og hans venstre arm br\xc3\xa6kkede. Det lykkedes ham at flygte igen. Overfaldet har senere f\xc3\xa5et ben\xc3\xa6vnelsen Komatsubara forf\xc3\xb8lgelsen.\n_START_SECTION_\nAnden advarsel til regeringen\n_START_PARAGRAPH_\nNichiren Daishonin tog til Kamakura i januar 1268. Samme m\xc3\xa5ned ankom et sendebud fra Mongolriget med krav om Japans troskab. Hvis de n\xc3\xa6gtede, kunne de forberede sig p\xc3\xa5 invasion. Sendebuddet vendte tomh\xc3\xa6ndet tilbage, og den japanske regering rustede sig til krig. H\xc3\xa6ndelsen bekr\xc3\xa6ftede den forudsigelse, Nichiren Daishonin havde givet om fremmed invasion i \xe2\x80\x99Rissho Ankoku Ron\xe2\x80\x99. I april 1268 sendte Nichiren Daishonin skrivelsen: \xe2\x80\x99Baggrunden for at skrive Rissho Ankoku Ron\xe2\x80\x99 til et aktivt medlem af regeringen. Her forklarede han de omst\xc3\xa6ndigheder, som havde f\xc3\xa5et ham til at skrive \xe2\x80\x99Rissho Ankoku Ron.\xe2\x80\x99 Han mindede shogunatet om konklusionen: \xe2\x80\x9dNu, den f\xc3\xb8rste m\xc3\xa5ned af skud\xc3\xa5ret (1268), 9 \xc3\xa5r efter jeg har fremlagt \xe2\x80\x99Rissho Ankoku Ron\xe2\x80\x99 (til Saimyo-ji\xe2\x80\x99s l\xc3\xa6gpr\xc3\xa6st), sendte det store Mongolrige sit f\xc3\xb8rste officielle brev. Begivenheden svarer til forudsigelsen i min afhandling, s\xc3\xa5 pr\xc3\xa6cis som to halvdele af en karvestok passer til hinanden.\xe2\x80\x9d(Writings of Nichiren Daishonin 1, s. 163). I oktober sendte han breve til elleve h\xc3\xb8jt placerede politikere og religi\xc3\xb8se ledere. Han p\xc3\xa5pegede, at forudsigelserne i \xe2\x80\x99Rissho Ankoku Ron\xe2\x80\x99 nu var ved at blive opfyldt. Han efterspurgte en offentlig religi\xc3\xb8s debat for at demonstrere sin l\xc3\xa6res gyldighed. Opfordringen blev ignoreret. Nichiren Daishonin havde stor viden. Det var grund nok, til at de religi\xc3\xb8se ledere i Kamakura n\xc3\xa6gtede at stille op til en debat. Situationen st\xc3\xa5r klart beskrevet i Lotus Sutraens trettende kapitel som: \xe2\x80\x9dDe m\xc3\xa6nd som b\xc3\xa6rer ondskab i hjertet, og konstant t\xc3\xa6nker p\xc3\xa5 verdslige aff\xc3\xa6rer, vil l\xc3\xa5ne navne fra de munke, der er draget ud i skovene\xe2\x80\xa6\xe2\x80\x9d Kort sagt vidste han, at de var hyklere, som pr\xc3\xa6dikede doktriner, de ikke selv kunne leve op til. I 1271 led Japan under alvorlig t\xc3\xb8rke. Regeringen bad Ryokan, chefpr\xc3\xa6sten for Shingon-Ritsu Skolen, om b\xc3\xb8nner for regn. Da Nichiren Daishonin h\xc3\xb8rte det, kom han med en offentlig udfordring. Hvis Ryokan kunne frembringe regn inden for syv dage, ville Daishonin blive Ryokans discipel. Hvis Ryokan fejlede, skulle han st\xc3\xa5 frem som en humbugmager, en pr\xc3\xa6st som opretholdt fejlagtige l\xc3\xa6rer og sn\xc3\xb8d folket, og derefter blive Daishonins discipel. Ryokan accepterede udfordringen, overbevist om at han ville vinde, men han blev ydmyget, da b\xc3\xb8nnerne ikke havde nogen effekt. I stedet for at frasige sig sin tro, konspirerede han for at blive af med sin rival. \xc3\x86ret som en stor humanist og den f\xc3\xb8rende buddhistiske l\xc3\xa6rer i byen, fandt han Nichiren Daishonins fortsatte udfordring og kritik uacceptabel. Sammen med sine tilh\xc3\xa6ngere startede han en kampagne af falske og ondskabsfulde rygter om Daishonin til ledende regeringsmedlemmers koner. Planen virkede. Den 10. september 1271 blev Nichiren Daishonin indkaldt og udspurgt af Hei no Saemon. Han var vicechef i afdelingen for milit\xc3\xa6r- og politianliggender (Chefen var regenten selv). Nichiren Daishonin gentog sin forudsigelse om nationens \xc3\xb8del\xc3\xa6ggelse, s\xc3\xa5fremt den sande lov til stadighed blev bagtalt. Dette m\xc3\xb8de blev kaldt den anden protest mod regeringen (den f\xc3\xb8rste var \xe2\x80\x99Rissho Ankoku Ron\xe2\x80\x99). I Goshoen \xe2\x80\x99Lotus Sutraens tilh\xc3\xa6ngers handlinger\xe2\x80\x99 er der skrevet f\xc3\xb8lgende advarsel til Hei no Saemon: \xe2\x80\x9d\xe2\x80\x9dHvis de \xc3\xb8nsker, at dette land skal forblive fredeligt og sikkert, er det altafg\xc3\xb8rende, at De indkalder pr\xc3\xa6sterne fra de andre skoler til en debat under Deres tilstedev\xc3\xa6relse. Hvis De ignorerer dette r\xc3\xa5d, og jeg uden grund bliver straffet p\xc3\xa5 Deres foranledning, vil hele landet have grund til at fortryde Deres afg\xc3\xb8relse. Hvis de ford\xc3\xb8mmer mig, vil det v\xc3\xa6re Buddhaens udsending, som De afviser\xe2\x80\xa6\xe2\x80\x9d Da dommer Hei No Saemon h\xc3\xb8rte dette, glemte han alt om sin rangs v\xc3\xa6rdighed og blev afsindig af vrede, ligesom statsministeren og l\xc3\xa6gpr\xc3\xa6sten [Taira no Kiyomori].\xe2\x80\x9d(Nichiren Daishonin, Udvalgte breve og afhandlinger, s. 208-209) Ikke overraskende endte m\xc3\xb8det, uden at de n\xc3\xa5ede til enighed.\n_START_SECTION_\nTatsunokuchi forf\xc3\xb8lgelsen\n_START_PARAGRAPH_\nMen Hei No Saemon var ikke f\xc3\xa6rdig. Natten til den 12. september 1271 tog han og nogle bev\xc3\xa6bnede soldater Nichiren Daishonin til fange. De behandlede ham som en forr\xc3\xa6der og f\xc3\xb8rte ham til Tatsunokuchi stranden, der var en henrettelsesplads n\xc3\xa6r Kamakura. P\xc3\xa5 eget initiativ havde Hei no Saemon besluttet at halshugge Nichiren Daishonin. P\xc3\xa5 vej til Tatsunokuchi passerede de et alter for Hachiman, som var en af Japans beskyttende guder. Daishonin forlangte, at de stoppede et \xc3\xb8jeblik. Soldaterne accepterede det, og han begyndte med det samme at irettes\xc3\xa6tte Hachiman: \xe2\x80\x9d\xe2\x80\x9dStore Bodhisattva Hachiman, er du virkelig en gud?\xe2\x80\xa6Jeg, Nichiren, er Lotus Sutraens f\xc3\xb8rende udsending i hele Japan, og jeg er fuldst\xc3\xa6ndig uden skyld\xe2\x80\xa6Under Shakyamuni Buddhas udl\xc3\xa6gning af Lotus Sutraen samledes Mange Skatte og buddhaer og bodhisattvaer fra de ti retninger. De skinnede som liges\xc3\xa5 mange sole, m\xc3\xa5ner, stjerner og spejle. I n\xc3\xa6rv\xc3\xa6r af utallige himmelske guder, velg\xc3\xb8rende guder og vism\xc3\xa6nd fra Indien, Kina og Japan, bad Shakyamuni Buddha dem indtr\xc3\xa6ngende enkeltvis om at tilslutte sig et skriftligt l\xc3\xb8fte, om til enhver tid at beskytte Lotus Sutraens udsending. Hver eneste af jer guder gav det l\xc3\xb8fte. Jeg burde ikke beh\xc3\xb8ve at minde jer om det. Hvorfor kommer I ikke med det samme og holder jeres h\xc3\xb8jtidelige ed? Til sidst sagde jeg: \xe2\x80\x9dHvis jeg i dag bliver henrettet og kommer til \xc3\x98rnetinden i det Rene Land, vil jeg med garanti fort\xc3\xa6lle Shakyamuni Buddha, l\xc3\xa6rernes herre, om Solens Gud og den store Bodhisattva Hachimans brudte ed til ham. Hvis du skulle frygte, at det vil g\xc3\xa5 h\xc3\xa5rdt ud over dig, m\xc3\xa5 du hellere g\xc3\xb8re noget ved det med det samme!\xe2\x80\x9d (Writings of Nichiren Daishonin 1, s. 767). Derefter steg Nichiren Daishonin op p\xc3\xa5 sin hest, og f\xc3\xb8lget fortsatte mod Tatsunokuchi. Han blev modtaget af Shijo Kingo, som barfodet l\xc3\xb8b ham i m\xc3\xb8de med sine tre br\xc3\xb8dre. Parat til at give sit liv holdt Shijo Kingo Nichiren Daishonins hest i t\xc3\xb8jlerne til de n\xc3\xa5ede henrettelsespladsen. P\xc3\xa5 tidspunktet for Nichiren Daishonins halshugning, krydsede et skinnende objekt himlen og lavede nat om til dag. I panik smed b\xc3\xb8dlen sit sv\xc3\xa6rd v\xc3\xa6k, og de lammede soldater var ude af stand til at forts\xc3\xa6tte henrettelsen. Optrinet var af st\xc3\xb8rste vigtighed. Ikke kun reddede de buddhistiske guder Nichiren Daishonin fra d\xc3\xb8den, men i det afg\xc3\xb8rende \xc3\xb8jeblik afsl\xc3\xb8rede han sin sande identitet som den oprindelige buddha ved at bortkaste sin forel\xc3\xb8bige identitet som \xe2\x80\x99Lotus Sutraens budbringer\xe2\x80\x99. I buddhismen kaldes det hosshaku kempon, der betyder \xe2\x80\x9dbortkaste det midlertidige og afsl\xc3\xb8re det sande\xe2\x80\x9d. I afhandlingen \xe2\x80\x99\xc3\x85bning af \xc3\xb8jnene\xe2\x80\x99 skriver Nichiren Daishonin: \xe2\x80\x9dDen tolvte dag i den niende m\xc3\xa5ned sidste \xc3\xa5r mellem rotten og oksens time (23.00 og 03.00) blev personen Nichiren halshugget. Det er hans sj\xc3\xa6l, som er n\xc3\xa5et til Sado\xc3\xb8en.\xe2\x80\x9d (Writings of Nichiren Daishonin 1, s. 269) Myndighederne var ikke i stand til at sl\xc3\xa5 Nichiren Daishonin ihjel med halshugningen.\n_START_SECTION_\nEksil til Sado\xc3\xb8en\n_START_PARAGRAPH_\nMyndighederne holdt Nichiren Daishonin fanget i Echi i Sagami pr\xc3\xa6fekturet, mens de overvejede, hvad de nu skulle g\xc3\xb8re. Dommen l\xc3\xb8d igen p\xc3\xa5 eksil. Den 10. oktober 1271 blev han f\xc3\xb8rt mod nord fra Echi til Sado\xc3\xb8en i det japanske hav. Her blev han tvunget til at sl\xc3\xa5 sig ned i en lille ruin af et tempel p\xc3\xa5 en kirkeg\xc3\xa5rd ved Tsukahara. Han havde ikke nok f\xc3\xb8de eller varmt t\xc3\xb8j til at beskytte sig mod det forf\xc3\xa6rdeligt kolde vejr. Desuden var indbyggerne p\xc3\xa5 \xc3\xb8en ham fjendtligt stemt. De var ikke kun Rene Land Skole tilh\xc3\xa6ngere, men mennesker i eksil var for det meste kriminelle, og de blev behandlet derefter. Myndighederne regnede bestemt ikke med, at Nichiren Daishonin ville overleve vinteren. Selv i de sv\xc3\xa6re tider som fulgte, fortsatte Nikko Shonin med at f\xc3\xb8lge og tjene sin mentor. I stedet for at omkomme vandt Nichiren Daishonin en stadig st\xc3\xb8rre st\xc3\xb8tte fra lokalbefolkningen, og han omvendte mange til sin l\xc3\xa6re. Heriblandt Abutsu-bo og Ko Nyudo samt deres koner, Nakaoki Nyudo og Sairen-bo Nichijyo. Med deres fjende i eksil burde lederne fra de andre buddhistiske skoler v\xc3\xa6re tilfredse, men intet andet end hans d\xc3\xb8d var nok for dem. For at afslutte sagen m\xc3\xb8dte en snes pr\xc3\xa6ster op fra deres hjemlige provinser p\xc3\xa5 den anden side af \xc3\xb8en tidligt i 1272. De kom fra provinser, der i dag hedder Niigata, Nagano og Yamagata. P\xc3\xa5 Sado diskuterede de sagen med kommandanten, Homma Shigetsura, som hurtigt skuffede dem ved at fort\xc3\xa6lle: \xe2\x80\x9dEt officielt brev fra regenten beordrer, at pr\xc3\xa6sten ikke m\xc3\xa5 henrettes. Dette er ikke en almindelig foragtelig kriminel, og hvis der sker ham noget, vil jeg, Shigetsura, v\xc3\xa6re skyldig i alvorlig fors\xc3\xb8mmelse. Hvorfor konfronterer I ham ikke i religi\xc3\xb8s debat i stedet for at dr\xc3\xa6be ham?\xe2\x80\x9d \xe2\x80\x99Tsukahara debatten\xe2\x80\x99 som den blev kendt, foregik den 16.-17. januar 1272 mellem Nichiren Daishonin og adskillig hundrede andre pr\xc3\xa6ster fra andre skoler. Daishonin beskrev begivenheden i Goshoen \xe2\x80\x99Lotus Sutraens tilh\xc3\xa6ngers handlinger\xe2\x80\x99: \xe2\x80\x9dJeg svarede hver af dem og tilvejebragte den sande mening, med hvad der var blevet sagt, og stillede s\xc3\xa5 sp\xc3\xb8rgsm\xc3\xa5l tilbage. Jeg beh\xc3\xb8vede dog kun at stille \xc3\xa9t eller h\xc3\xb8jst to sp\xc3\xb8rgsm\xc3\xa5l, f\xc3\xb8r de var gjort fuldst\xc3\xa6ndig tavse\xe2\x80\xa6 Jeg overvandt dem lige s\xc3\xa5 nemt som et skarpt sv\xc3\xa6rd sk\xc3\xa6rer igennem en melon eller en storm b\xc3\xb8jer gr\xc3\xa6sset. De var ikke alene ringe bevandret i buddhistiske l\xc3\xa6rer, de modsagde ogs\xc3\xa5 sig selv. De forvekslede sutraer med afhandlinger eller kommentarer med afhandlinger.\xe2\x80\x9d Efter debatten frasagde mange af deltagerne deres tro eller konverterede p\xc3\xa5 stedet til Nichiren Daishonins l\xc3\xa6re. Tatsunokuchi forf\xc3\xb8lgelsen og det efterf\xc3\xb8lgende eksil p\xc3\xa5 sado\xc3\xb8en ramte ikke kun Daishonin. Hele forsamlingen af hans troende blev samtidig gjort til genstand for generel undertrykkelse. Dette gav hans oprigtige disciple en mulighed for at styrke deres tro og skabe et enhedens b\xc3\xa5nd til deres mentor. Og Daishonins eksil p\xc3\xa5 Sado\xc3\xb8en blev et tegn p\xc3\xa5 en ny fase for hans disciple, hvor deres tro blev testet og styrket via forf\xc3\xb8lgelserne. Denne nye fase bet\xc3\xb8d, at de m\xc3\xa5tte st\xc3\xa5 p\xc3\xa5 egne ben og vise sig som sande disciple. I februar blev Daishonins forudsigelser fra \xe2\x80\x99Rissho Ankoku Ron\xe2\x80\x99 om borgerkrig til virkelighed. Der opstod konflikt i den ledende Hojo klan, som kulminerede i voldsomme sammenst\xc3\xb8d ved Kamakura og Kyoto. Regeringen begyndte at tage Nichiren Daishonin mere seri\xc3\xb8st, og som en konsekvens blev han i april overf\xc3\xb8rt fra sin hytte p\xc3\xa5 Tsukahara til et almindeligt hus ved Ichinosawa p\xc3\xa5 Sado\xc3\xb8en. P\xc3\xa5 Sado skrev han mange vigtige skrifter, heriblandt \xe2\x80\x99\xc3\x85bning af \xc3\xb8jnene\xe2\x80\x99, \xe2\x80\x99Hengivelsesobjektet til observation af sindet\xe2\x80\x99, \xe2\x80\x99Alle f\xc3\xa6nomeners sande v\xc3\xa6sen\xe2\x80\x99 og \xe2\x80\x99Brev fra Sado\xe2\x80\x99. De Gosho var specielt betydningsfulde, fordi de forklarer vigtigheden af Gohonzon. \xe2\x80\x99\xc3\x85bning af \xc3\xb8jnene\xe2\x80\x99 beskriver hvorfor Daishonin er en person, som er kvalificeret til at indskrive Gohonzon. \xe2\x80\x99Hengivelsesobjektet til observation af sindet\xe2\x80\x99 forklarer, hvorfor Nam-myoho-renge-kyo er loven som skal etableres, hvorfor det sker i form af Gohonzon, og hvorfor det er det rigtige tidspunkt. Daisaku Ikeda skriver i \xe2\x80\x99Goshos Verden\xe2\x80\x99 nr. 15: \xe2\x80\x9dDaishonins kamp p\xc3\xa5 Sado tog prim\xc3\xa6rt form af en kamp p\xc3\xa5 ord, hvor han skrev mange afhandlinger og breve. Kampen for at udtrykke sine ideer havde to m\xc3\xa5l: Etablering af et doktrin\xc3\xa6rt fundament for sin l\xc3\xa6re, samt genopbygningen af sine tilh\xc3\xa6ngeres f\xc3\xa6llesskab. Begge disse m\xc3\xa5l baserede han p\xc3\xa5 sin vision om kosen-rufu: spredningen af sin l\xc3\xa6re i resten af Lovens sidste periode titusinde \xc3\xa5r frem eller mere.\xe2\x80\x9d\n_START_SECTION_\nPerioden, hvor han tr\xc3\xa6ner sine efterf\xc3\xb8lgere p\xc3\xa5 Minobu bjerget\n_START_PARAGRAPH_\nI februar 1274 gav regenten, Hojo Tokimune, Nichiren Daishonin tilladelse til at forlade Sado\xc3\xb8en. Dette var en uh\xc3\xb8rt handling, og den var sandsynligvis tilskyndet af to begivenheder, som fandt sted i 1273. Kupfors\xc3\xb8get af Hojo Tokimunes bror, og ankomsten af endnu en mongolsk delegation. Begge begivenheder bekr\xc3\xa6ftede Daishonins forudsigelser i \xe2\x80\x99Rissho Ankoku Ron\xe2\x80\x99. Han tog til Kamakura fra Ichinosawa den 13. marts og m\xc3\xb8dte den 8. april Hei no Saemon p\xc3\xa5 dennes foresp\xc3\xb8rgsel. For tredje gang irettesatte han regeringen. Han henstillede indtr\xc3\xa6ngende til, at de trak st\xc3\xb8tten til fejlagtige doktriner tilbage og i stedet begyndte at tro p\xc3\xa5 den rette l\xc3\xa6re. Han advarede om mongolernes forest\xc3\xa5ende invasion, men regeringen n\xc3\xa6gtede h\xc3\xa5rdnakket at lytte. Et par m\xc3\xa5neder senere, i oktober, angreb Kublai Khans styrker Japans sydlige omr\xc3\xa5der. If\xc3\xb8lge \xc3\xa6ldgamle kinesiske skikke tr\xc3\xa6kker en vismand sig tilbage til et bjerg efter tre ubesvarede advarsler til myndighederne. Derfor trak Nichiren Daishonin sig tilbage til det fjerne Minobu bjerg hos Hakiri Rokuro Sanenaga, der var opsynsmand i Minobu omr\xc3\xa5det i provinsen Kai (vore dages Yamanashi pr\xc3\xa6fektur). Hans tilbagetr\xc3\xa6kning bet\xc3\xb8d ikke, at han vendte ryggen til verden. Det var nok mere k\xc3\xa6det sammen med hans mission om at f\xc3\xa5 folk til at forst\xc3\xa5 den dybe mening med hans opdukken i denne verden. Ved Minobu fortsatte han med at skrive, og han tr\xc3\xa6nede samtidig disciple med evner til at udbrede l\xc3\xa6ren. Den 17. maj 1274 slog Nichiren Daishonin sig ned i et lille hus, som hans disciple havde bygget til ham ved dalen, som ligger vest for Minobu bjerget. Han beskrev sit nye hjem som: \xe2\x80\x9dDer er ingen andre beboelser i omr\xc3\xa5det end mit. Mine eneste sj\xc3\xa6ldne g\xc3\xa6ster er aber, som kommer svingende igennem tr\xc3\xa6toppene. Til min fortrydelse bliver de ikke l\xc3\xa6nge, men smutter tilbage hvor de kom fra.\xe2\x80\x9d (Writing of Nichiren Daishonin 1, s. 755) Han brugte meget af sin tid p\xc3\xa5 breve, og cirka halvdelen af hans bevarede v\xc3\xa6rker stammer fra denne periode. Han brugte ogs\xc3\xa5 meget tid p\xc3\xa5 undervisning og tr\xc3\xa6ning af sine disciple, specielt af Nikko Shonin. Nikko Shonin skrev trofast foredragene ned i Ongi Kuden (The record of the Originally Transmitted Teachings), som er et andet af Nichiren Daishonins vigtigste v\xc3\xa6rker. Heri st\xc3\xa5r hans fortolkning af Lotus Sutraen.\n_START_SECTION_\nAtsuhara forf\xc3\xb8lgelsen og opfyldelsen af Daishonins mission\n_START_PARAGRAPH_\nI 1275 overtog Nikko Shonin ledelsen af udbredelsen af Nichiren Daishonins l\xc3\xa6re i Fuji omr\xc3\xa5det med byen Atsuhara som centrum. Det lykkedes ham at konvertere mange l\xc3\xa6gfolk (specielt b\xc3\xb8nder) og pr\xc3\xa6ster. En st\xc3\xa6rkt praktiserende l\xc3\xa6gtilh\xc3\xa6nger fra omr\xc3\xa5det var Nanjo Tokimitu, som havde m\xc3\xb8dt Nikko Shonin ti \xc3\xa5r tidligere, da Nikko af Nichiren Daishonin var blevet sendt til Tokimitsus afd\xc3\xb8de fars gravsted. Den syv\xc3\xa5rige Tokimitsu havde da taget Nikko til sig som vejleder i tro. I sine sene teenager \xc3\xa5r bidrog han helhjertet til udbredelseskampagnen med sit hjem som samlingspunkt for aktiviteterne. Udbredelsen skabte intens modstand fra de lokale templer, der frygtede at tabe indkomst fra de konverterede sogneb\xc3\xb8rn. Specielt blev den assisterende chefpr\xc3\xa6st ved Ryusen-ji i byen Atsuhara, Gyochi, afsindig jaloux og arrig. Som pr\xc3\xa6st ved Tendai Skolen havde han misbrugt tempelmidlerne, taget imod bestikkelse og udnyttet bondetilh\xc3\xa6ngerne til egen fordel. Han f\xc3\xb8lte sin indkomst truet og begyndte at genere Daishonins tilh\xc3\xa6ngere. Imod bedrevidende beskyldte han dem for at have stj\xc3\xa5let ris, mens de h\xc3\xb8stede templets marker. Gyochi konspirerede med verdslige myndigheder for at f\xc3\xa5 b\xc3\xb8nderne arresteret. Konspirationen lykkedes, og de blev f\xc3\xb8rt til Kamakura den 21. september 1279, hvor han pr\xc3\xb8vede at presse dem til at frasige sig deres tro p\xc3\xa5 Nam-myoho-renge-kyo. De n\xc3\xa6gtede selv under tortur og trusler om d\xc3\xb8d. Imens k\xc3\xa6mpede Nanjo Tokimitsu med sit eget liv som indsats for at beskytte l\xc3\xa6ren og hans v\xc3\xa6rdifulde medlemmer p\xc3\xa5 trods af regeringens repressalier. Han blev f.eks. s\xc3\xa5 h\xc3\xa5rdt beskattet, at han m\xc3\xa5tte s\xc3\xa6lge sin hest. For en bonde-samurai er en hest en absolut n\xc3\xb8dvendighed. Nichiren Daishonin var dybt r\xc3\xb8rt af sine disciples holdning. De var parate til at give deres liv for at forsvare l\xc3\xa6ren, hvis det var n\xc3\xb8dvendigt. Derfor kunne han forst\xc3\xa5, at tiden nu var rigtig. For at fuldf\xc3\xb8re sin dybeste mission i dette liv, indskrev han Dai-Gohonzon den 12. oktober 1279. I Goshoen \xe2\x80\x99Om forf\xc3\xb8lgelser der tilfalder vismanden\xe2\x80\x99 diskuterer han vigtigheden af denne begivenhed: \xe2\x80\x9dHer i Koans andet \xc3\xa5r (1279) med det cykliske tegn tsuhinoto-u, er det syvogtyve \xc3\xa5r siden jeg f\xc3\xb8rste gang bekendtgjorde denne l\xc3\xa6re i Seicho-ji. Det var i hestens time [ca. kl. tolv middag] p\xc3\xa5 den fjerde m\xc3\xa5neds otteogtyvende dag i Kencho\xe2\x80\x99s femte \xc3\xa5r (1253), med det cykliske tegn mizunoto-shi, og det skete p\xc3\xa5 den sydlige side af Shobutsu-bos hal med statuer i Seicho-ji i landsbyen Tojo. Tojo er nu et distrikt, men var p\xc3\xa5 det tidspunkt en del af Nagasa-distriktet i Awa-provinsen. Her ligger hvad der engang var det n\xc3\xa6stvigtigste, men nu er landets vigtigste center, stiftet af den h\xc3\xb8jtst\xc3\xa5ende general Minamoto no Yorimoto for at forsyne Solgudindens helligdom med forn\xc3\xb8denheder. Buddhaen fuldbyrdede form\xc3\xa5let med sin tilsynekomst p\xc3\xa5 lidt over fyrre \xc3\xa5r. Den Store L\xc3\xa6rer T\xe2\x80\x99ien-t\xe2\x80\x99ai brugte omkring tredive \xc3\xa5r og Den Store L\xc3\xa6rer Dengyo omtrent tyve. Jeg har gentagne gange omtalt de ubeskrivelige forf\xc3\xb8lgelser, de led under i l\xc3\xb8bet af de \xc3\xa5r. For mig tog det syvogtyve \xc3\xa5r, og I kender alle de store forf\xc3\xb8lgelser, jeg blev udsat for i dette tidsrum.\xe2\x80\x9d(Nichiren Daishonin, Udvalgte breve og afhandlinger s. 281) Tre dage senere, den 15 oktober, blev tre af Atsuhara b\xc3\xb8nderne, der var f\xc3\xa6ngslet i Kamakura, halshugget. Det var br\xc3\xb8drene Jinshiro, Yagoro og Yarokuro. Da regeringen s\xc3\xa5, at de sytten andre stadig n\xc3\xa6gtede at afsv\xc3\xa6rge deres tro, forstod de, at yderligere henrettelser var nyttel\xc3\xb8se, og de forviste dem i stedet fra Atsuhara. Daishonins disciple blev med mellemrum generet et stykke tid, og derefter aftog forf\xc3\xb8lgelsen. Tilsammen kulminerede forf\xc3\xb8lgelserne af hans tilh\xc3\xa6ngere i og omkring Atsuhara fra 1275 til 1281 med de tre br\xc3\xb8dres d\xc3\xb8d. Dette er kendt som Atsuhara forf\xc3\xb8lgelsen. I \xe2\x80\x99Goshos Verden\xe2\x80\x99 nr. 10 diskuterer forfatterne Atsuhara forf\xc3\xb8lgelsen:_NEWLINE_Ikeda: Ligesom i tilf\xc3\xa6ldet med Daishonin selv, blev hans tilh\xc3\xa6ngere angrebet i Atsuhara, fordi de ikke forholdt sig passivt eller trak sig tilbage. Hvis vi vil l\xc3\xa6re essensen af undertrykkelsen at kende, b\xc3\xb8r vi f\xc3\xb8rst og fremmest forst\xc3\xa5, at den fandt sted som et resultat af, at Nichiren Daishonins \xc3\xa6gte discipel, Nikko Shonin, rejste sig og gik forrest i kampen for at udbrede Daishonins l\xc3\xa6re. Hans retf\xc3\xa6rdige kamp for at \xc3\xa6ndre forholdene for almindelige mennesker, sammen med hans ungdommelige \xc3\xa5nd, var det, der fik folks \xc3\xb8jne op for Daishonins humanisme. F\xc3\xb8rst en, s\xc3\xa5 to, tre og derefter hundrede mennesker, som Daishonin havde forudsagt. De skr\xc3\xa6mte myndigheder gik ekstremt langt i fors\xc3\xb8get p\xc3\xa5 at stoppe udbredelsen. Men trods de h\xc3\xa5rdh\xc3\xa6ndede midler, kunne de ikke f\xc3\xa5 en eneste af de tiltalte b\xc3\xb8nder til at vakle i deres tro. Dette faktum er essensen af Atsuhara forf\xc3\xb8lgelsen. Den hjertel\xc3\xb8se henrettelse af de tre ydmyge troende st\xc3\xa5r som et klart bevis p\xc3\xa5 myndighedernes ford\xc3\xa6rv. Som mods\xc3\xa6tning markerede styrken i tro hos Daishonins Atsuhara tilh\xc3\xa6ngere en milep\xc3\xa6l uden fortilf\xc3\xa6lde i Japans religionshistorie. Disse troende str\xc3\xa5ler virkelig med en evig, \xc3\xa5ndelig glans, og kan uden overdrivelse beskrives som \xc3\xa6dle frontl\xc3\xb8bere i kampen for menneskerettigheder._NEWLINE_Saito: Atsuhara forf\xc3\xb8lgelsen signalerer den menneskelige \xc3\xa5nds sejr. Disse almindelige b\xc3\xb8nder stod sammen i deres solidaritet som bodhisattvaer fra jorden og triumferede over magthavernes dj\xc3\xa6velske kr\xc3\xa6fter._NEWLINE_Ikeda: Det er rigtigt. Vi kan sige, at Daishonin \xe2\x80\x99virkeliggjorde meningen med sin fremkomst i denne verden.\xe2\x80\x99 For han var fuldst\xc3\xa6ndig overbevist om, at s\xc3\xa5 ukuelige tilh\xc3\xa6ngere ville dukke op fra de almindelige menneskers r\xc3\xa6kker. Han vidste, at et st\xc3\xa6rkt f\xc3\xa6llesskab af troende, dedikeret til kosen-rufu, ville formes. For n\xc3\xa5r alt kommer til alt, kan kosen-rufu, menneskehedens fred og lykke, kun opn\xc3\xa5s hvis hengivne individer forts\xc3\xa6tter den kamp, som Buddhaen i Lovens sidste periode begyndte. Disse \xc3\xa6dle og vigtige almindelige mennesker, som har dedikeret sig til at sprede Daishonins l\xc3\xa6re, kan spores tilbage til Nikko Shonins tapre kamp mod fejltagelser og uretf\xc3\xa6rdighed. Han udviste en \xc3\xa6gte \xe2\x80\x99standing alone spirit.\xe2\x80\x99\xe2\x80\x9d\n_START_SECTION_\nEt liv af uendelig medf\xc3\xb8lelse\n_START_PARAGRAPH_\nTil sine dages ende udviste Nichiren Daishonin utrolig omsorg for andre mennesker. Han led ved siden af de lidende og bad dag og nat for dem. Som da den yngre bror til Nanjo Tokimitsu, Shichiro Goro, pludselig d\xc3\xb8de i en alder af sytten \xc3\xa5r. Her skrev Daishonin til den s\xc3\xb8rgende mor: \xe2\x80\x9dDin afd\xc3\xb8de s\xc3\xb8n Goro dukker ufravigeligt op i mit sind. Blomsterne, som falmede, er ved at blomstre igen, og det visne gr\xc3\xa6s er begyndt at samle sine kr\xc3\xa6fter igen. Hvorfor kommer den afd\xc3\xb8de Goro s\xc3\xa5 ikke ogs\xc3\xa5 tilbage? \xc3\x85h, hvis bare han ville vende tilbage med de flygtige blomster og gr\xc3\xa6s, s\xc3\xa5 ville vi vente ved blomstringen, selv om vi ikke er Hitomaro. Selv om vi ikke er t\xc3\xb8jrede heste, ville vi aldrig forlade gr\xc3\xa6sset!\xe2\x80\x9d (Writings of Nichiren Daishonin 1, s. 1091) Han fortsatte med at opmuntre Goros mor, indtil hun havde genfundet styrken til at forts\xc3\xa6tte livet.\n_START_SECTION_\nVideref\xc3\xb8relse af l\xc3\xa6ren og Nichiren Daishonins d\xc3\xb8d\n_START_PARAGRAPH_\nI 1280 havde Nichiren Daishonin allerede udpeget Nikko Shonin som sin efterf\xc3\xb8lger. Dette blev beskrevet i dokumentet, som han gav ham, \xe2\x80\x99De hundrede og seks sammenligninger\xe2\x80\x99. Nikko var klart den fremmeste discipel i tro. Det gjaldt b\xc3\xa5de tro, praktisering og studie. Han fulgte og tjente Nichiren Daishonin to gange i eksil (Izu og Sado), og han var den mest aktive i udbredelsesaktiviteter og i opl\xc3\xa6ringen af andre disciple. Nikko havde en dyb respekt for Nichiren Daishonin som denne tids buddha, og han forstod hans l\xc3\xa6res dybe mening ud fra troens vinkel. Han var derfor den person, som Nichiren Daishonin i september 1282 videregav alle sine l\xc3\xa6rer og Dai-Gohonzon til. Dai-Gohonzon, der var indskrevet til hele menneskeheden. Han udn\xc3\xa6vnte formelt Nikko som sin efterf\xc3\xb8lger og leder af udbredelsen i \xe2\x80\x99Dokumentet om betroelse af l\xc3\xa6ren, som Nichiren udbredte i hele sit liv\xe2\x80\x99. Kort efter, den 8. september 1282, blev hans helbred gradvist d\xc3\xa5rligere. Daishonin fulgte sine disciples r\xc3\xa5d om at bes\xc3\xb8ge de varme kilder ved Hitachi. Han forlod Minobu bjerget, hvor han havde boet i ni \xc3\xa5r, og stoppede ved kilderne, der l\xc3\xa5 i n\xc3\xa6rheden af en af hans livslange tilh\xc3\xa6ngere, Ikegami Munenaka. Her i Musashi (nu Tokyo) skrev han sit sidste testamente for fremtiden. Den 8. oktober udn\xc3\xa6vnte han seks seniorpr\xc3\xa6ster som sine mest vigtige pr\xc3\xa6stedisciple. De var Nissho, Nichiro, Nikko, Niko, Nitcho og Nichiji. Han betroede dem missionen at tr\xc3\xa6ne og udvikle tilh\xc3\xa6ngerne i Japans forskellige regioner. Den 13. oktober, lige f\xc3\xb8r sin d\xc3\xb8d, skrev Nichiren Daishonin sit andet videregivelsesdokument, \xe2\x80\x99Dokument for betroelse til Minobu-san\xe2\x80\x99, hvor han igen udn\xc3\xa6vnte Nikko som sin legale efterf\xc3\xb8lger. Heri betroede han alle sine l\xc3\xa6rer til Nikko og udn\xc3\xa6vnte ham som Kuon templets h\xc3\xb8jestepr\xc3\xa6st. I Ikegami Munenakas hjem sov Nichiren Daishonin hen samme dag i en alder af 60 \xc3\xa5r, mens hans n\xc3\xa6re disciple chantede Nam-myoho-renge-kyo.'